প্রকাশিত: ১৮ জানুয়ারি ২০১৯, শুক্রবার ০২:৫৮ পিএম | আপডেট: ১৮ জানুয়ারি ২০১৯, শুক্রবার ০২:৫৮ পিএম
ঢাকা : ছুটির দিনে ব্যাপক ক্রেতা-দর্শনাথীদের পদচারণায় জমে উঠেছে ঢাকা আন্তর্জাতিক বাণিজ্যমেলা। সকাল থেকেই দর্শনার্থী বাড়তে থাকে মেলায়। তাছাড়া প্রতিটি কাউন্টারের সামনে দীর্ঘ সারি এখনও। বেলা বাড়ার সঙ্গে সঙ্গে বাড়ছে সারি বিশালতাও। এদিকে, দুপুরের আগেই আগত দর্শনার্থীদের ব্যাপক ভিড় লেগে গেছে পুরো মেলা প্রাঙ্গণে।
ক্রেতার ঢলে খুশি স্টল কতৃর্পক্ষ। লোভনীয় খাবার আর হরেক রকমের পণ্যের পসরা সাজিয়ে বসেছে স্টলগুলো। ছাড় আর অফারে মুখরিত হয়ে উঠেছে মেলা।
শুক্রবার (১৮ জানুয়ারি) মেলাপ্রাঙ্গণ ঘুরে এ চিত্র উঠে এসেছে নজরে।এদিন সকালে যখন মেলার গেট দর্শনাথীদের জন্য খুলে দেওয়া হয়, তখন থেকেই গেটের মধ্যে ভিড় লেগে আছে। ধারাবাহিকভাবে টিকিট নিয়ে প্রবেশ করছেন অসংখ্য মানুষ।
বেলা বাড়ার সঙ্গে সঙ্গে টিকিট কেনার লাইনও দীর্ঘ হতে থাকে। মেলার ভেতরে সুন্দরভাবে প্রবেশ করতে আইনশৃঙ্খলা বাহিনী দর্শনার্থীদের সহযোগিতা করছেন। ক্রেতার উপচে পড়া ভিড়ে খুশি বিক্রেতারা। তাদের মতে, সপ্তাহের অন্য দিনগুলোতে দর্শনার্থী থাকলেও বিক্রি থাকে না। শুক্রবার সাপ্তাহিক ছুটির দিন হওয়ায় দর্শনার্থীর সঙ্গে বিক্রিও বেশি হবে।
ব্যাংক কর্মকর্তা ইয়ারুল ইসলাম পুরান ঢাকা থেকে পরিবার নিয়ে মেলায় এসেছেন। তিনি বলেন, সপ্তাহের অন্য দিন কাজের ব্যস্ততায় ইচ্ছা থাকলেও আসতে পারি না। আজ ছুটির দিন হওয়ায় কেনাকাটা করতে এসেছি। অনেক ভালো লাগছে, একসঙ্গে অনেক এসেছি, কেনাকাটা করছি।নাজমুল হোসাইন ঢাকা বিশ্ববিদ্যালয় থেকে এসেছেন মেলায়। তিনি বলেন, পড়াশোনা নিয়ে বেশির ভাগ সময় ব্যস্ত থাকতে হয়। কেনাকাটারও প্রয়োজন আছে। তাই ছুটির দিনকে বেছে নেওয়া।
ভাই ভাই গিফট হাউসের ম্যানেজার (সেলস) হাবিব বলেন, মেলায় পুরো সপ্তাহের বেচাকেনা ছুটির দিনে হয়। এদিন আমরা সে প্রস্তুতি আগেই নিয়ে থাকি। আজও তার ব্যতিক্রম নয়। আশা করি বিক্রি বেশি হবে। বুধবার (০৯ জানুয়ারি) বিকেলে রাজধানীর শেরেবাংলা নগরে ২৪তম ঢাকা আন্তর্জাতিক বাণিজ্যমেলার উদ্বোধন করেন রাষ্ট্রপতি মো. আবদুল হামিদ। এরপর মাসব্যাপী আয়োজিত এ মেলার বিভিন্ন স্টল পরিদর্শন করেন তিনি।